ועדת החינוך, התרבות והספורט, כנסת 20, פרוטוקול מספר 643, 2018-06-12 10:56

מרדכי יוגב: שלום לכולם, אני פותח את ישיבת ועדת החינוך, התרבות והספורט, 12.6.2018, כ"ט בסיון.

מרדכי יוגב: הנושא: עדכון "סל לאור" בכפרי הנוער של משרד החינוך – מעקב.

מרדכי יוגב: בשם הנהלת הוועדה והצוות, אנחנו מתנצלים על האיחור האלגנטי.

מרדכי יוגב: קודם היה פה דיון על הפריפריה.

מרדכי יוגב: חשתי שאני לא יודע לעצור אותו ויחד עם חברתי, חברת הכנסת אורלי לוי אבקסיס, אני מוצא לנכון לברך.

מרדכי יוגב: אני לא מכיר את כולם.

מרדכי יוגב: אני רוצה לברך את אילנה, מנהלת מינהל חינוך התיישבותי, חדשה.

מרדכי יוגב: אולי נעשה סבב קצרצר, אנחנו פה לא הרבה אנשים, ומייד נתחיל בדיון.

מרדכי יוגב: (סבב נוכחות) חברתי, חברת הכנסת אורלי לוי אבקסיס שבעצם ביוזמתה וביחד עוד עם הפורום הקודם מצאנו ויזמנו את הוועדה, מצאנו שנושא "סל לאור" קפא מלכת בכמה דברים, ובמקום שבו, כפי מה שדווח לנו, תרשו לי ברשותכם, פותח סוגריים רק בדקה, כי אני בא לפני כשעה, התפללתי שחרית היום בנתיב האבות יחד עם תושבים של 15 בתים שביתם ייחרב עליהם שלא בצדק.

מרדכי יוגב: אנחנו שבים מבית המשפט העליון, מדוע?

מרדכי יוגב: נשאיר את זה בסימן שאלה כדי לא להיכנס פה לנושאים הפוליטיים.

מרדכי יוגב: ייבנו שם 300 יחידות דיור על ה-15 האלה שייהרסו, אז יחד איתם בכאבם והעיקר שעם ישראל יהיה מאוחד.

מרדכי יוגב: אנחנו הבנו בדיונים קודמים שבחינוך הפנימייתי נמצאים כ-30,000 חניכים, תלמידים, תלמידות.

מרדכי יוגב: לעיתים הם אלה שיותר זקוקים, כפי שפה עוד קודם היה דיון על הפריפריה, וכ-7,000 מהם בפנימיות של משרד הרווחה והשירותים החברתיים.

מרדכי יוגב: היתר בפנימיות שונות שלא תמיד נכון לשלב אותם יחד.

מרדכי יוגב: גם אני למדתי בכפר הרוא"ה והיו כאלה לידי שעשו אותם עליית הנוער ואגף חינוך התיישבותי.

מרדכי יוגב: יש ויש, אנחנו יודעים.

מרדכי יוגב: יחד עם זאת, "סל לאור" שבתוכו עד מקום שדעתנו הגיע ואנחנו נשמח לשמוע אתכם, בנושא השכר היה בו איזשהו שינוי רכיב, אבל בנושאים אחרים, וגם יצא לי לבקר רק לאחרונה בהודיות ולפני כן בשדה יעקב ובימין עוד לפני כחצי שנה ובמקומות נוספים, החל מאחזקת המקום על הפנימיות שלו, שמצאנו שלא היה בכך כמעט תקצוב, דרך זה שהסל קפא מלכת בחלק מהשנים ובחלק מהרכיבים שלו, ומדובר בכ-130 פנימיות ב-57 כפרי נוער.

מרדכי יוגב: שינויים רבים, חלק ב-74' וחלק מאוחר יותר, לא זוכר אם ב-2005 או ב-2002 לפי מה שדווח, רכיבים שונים, אם בחינוך, אם ברווחה, אם בפסיכולוגיה, אם בבריאות, העלויות שלהם נעשו גבוהות יותר, ואם בתשתיות ובאחזקת המקום.

מרדכי יוגב: זוכר באחד מהמקומות, לא אציין כרגע את שמו, שבאתי ומצאתי שכל הצמחייה היפהפייה יבשה.

מרדכי יוגב: אמר לי, אין לי כסף להחזיק.

מרדכי יוגב: לא אציין כרגע את שמו.

מרדכי יוגב: הבאתי לשם לשנה זו במסגרת נעל"ה, נערה אחת שתגיע לשם בספטמבר, והכול יבש.

אורלי לוי אבקסיס: איזה עצוב להיכנס למקום כזה ולראות הכול יבש.

מרדכי יוגב: ואומר לי המנהל, אני מעדיף שהשירותים יהיו כמו שצריך ושירגישו בני אדם בשירותים.

מרדכי יוגב: זה היה סדר העדיפויות שלי, וזה דווקא לילדים שאולי זקוקים ליותר מאיתנו, מהחברה, מהמדינה.

מרדכי יוגב: זו מטרת הדיון, לראות איך אנחנו מעדכנים את "סל לאור" ואיך אנחנו דואגים לאותם ילדים.

מרדכי יוגב: חברתי, חברת הכנסת אורלי לוי אבקסיס.

אורלי לוי אבקסיס: תודה רבה לך אדוני היושב ראש.

אורלי לוי אבקסיס: מוטי ואני, למי שלא יודע, חבר הכנסת יוגב, משתפים פעולה בנושאים האלו כבר מהכנסת ה-18, כל מה שקשור לילדים בסיכון, חסרי עורף משפחתי וכדומה.

אורלי לוי אבקסיס: עשינו זאת גם לא מעט בוועדה לזכויות הילד שבה היינו חברים.

אורלי לוי אבקסיס: תראה, אני חייבת להתחיל את הדיון הזה דווקא מתוך אותו מקום שאתה הזכרת לרגע, על אותן פנימיות של הרווחה מול אותן פנימיות של החינוך.

אורלי לוי אבקסיס: לאורך השנים השינוי התבטא בפן אחד.

אורלי לוי אבקסיס: נהייתה כמעט זהות מוחלטת באופי הילדים שמגיעים לפנימיות של משרד החינוך לאלו של הרווחה.

אורלי לוי אבקסיס: לא מעט מהמקרים מופנים, ילדים של רווחה בידיעה שהם ילדים של רווחה, בגלל שאולי אין מספיק מקום בפנימיות של הרווחה, וגם בוא לא נשכח שזה קצת יותר זול לאותה רשות מקומית שצריכה לתת את המצ'ינג כאשר היא שולחת את הילד לפנימיות של החינוך לעומת של הרווחה, כשאני מדברת על הרשות, אבל התקצוב הוא אחר.

אורלי לוי אבקסיס: מה שקורה, זה שכאילו המדינה בונה על כך שמנהלי הפנימיות ישיגו את מה שצריך להיות בבסיס התקצוב של אותם ילדים.

אורלי לוי אבקסיס: מצפים מהם להיות משרד האוצר או משרד המיסים או איך שלא תקרא לזה, של אותו חינוך של ילדים.

אורלי לוי אבקסיס: אם הם נדרשים ללכת כמו קבצן מתורם אחד לאחר, לפעמים הקהילות פה בארץ, לפעמים בחו"ל, ולנסות לגייס כספים כדי להוות את הבסיס של השירותים שהילד צריך.

אורלי לוי אבקסיס: "סל לאור", בואו נזכור, לא רק שהוא לא עודכן מזמן, ב-2007, הרכיב של השכר עודכן ב-2007 ומה שקרה הוא שמה שמגיע לילד, ממש בשוליים.

אורלי לוי אבקסיס: אם אנחנו מדברים על כך שלאורך הזמן הזה היה בעצם שינוי במדד של 20 ומשהו אחוזים, שהוא לא היה מגולם בשינוי ובעדכון של "סל לאור", יצר פערים שגרם באמת לאותן פנימיות להחליט כמו שאמרת, אם לטפח את הצמחייה, ותחשבו כמה סביבה נעימה, אתה יודע, יש כלים נאים, אישה נאה, מרחיבים דעתו של אדם.

אורלי לוי אבקסיס: תאר לך מה לגבי ילד.

אורלי לוי אבקסיס: כאשר אנחנו לומדים את תיאוריות הטיפול בילדים, בין אם זה מרכז קלט חירום או בין אם זה מרכז הגנה, נותנים את הדעת למימד הפסיכולוגי של ילד, של איך נראים הדברים ואיך זה משפיע עליו.

אורלי לוי אבקסיס: אפילו בטיפולים, הרי אנחנו מכירים את המחלקות של הילדים, כמה החזות אמורה להיות נעימה לעין, מכילה, ידידותית לאותם ילדים.

אורלי לוי אבקסיס: בואו נזכור שאותם ילדים עוברים טראומה.

אורלי לוי אבקסיס: הם יוצאים מהמבנה ומהבית הפרטי שלהם ומגיעים לסביבה שגם עוד ילדים כמותם, וזה לפעמים מאוד מדכא ובעיקר כאשר אתה מכניס ילד כזה שעכשיו הוצא, ולעיתים הילד לא כל כך רוצה לצאת מתוך איזושהי מחויבות או תחושה של הזדהות עם ההורים, וזה גם כאשר ההורים יכולים להוות סכנה בעבורו.

אורלי לוי אבקסיס: כאשר אתה מביא אותו למקום כזה, הוא יוצר התנגדות מוחלטת לאיזשהו שינוי בדפוס התנהגות ואולי אפילו כל הרצון שלו אחרי שאתה רואה את היבש הזה ואת הלא נעים הזה ועל זה שאין להם תקציבים לשפץ ולצבוע ולהפוך את אותה חוויה לחוויה קצת נעימה עד כמה שאפשר, יצרנו אצל הילד את המחסום הפסיכולוגי, אבל כאשר אנחנו מדברים שנאלצים להחליט איפה אתה שם את הכסף, כי גם יכולת גיוס הכספים כנראה קטנה או שפשוט הפערים שצריכים להשלים הולכת וגדלה, אז אנחנו מבינים שהמדינה בעצם, נוח לה במצב הזה.

אורלי לוי אבקסיס: אני חושבת שהגיע הזמן בכלל שאנחנו נעשה שיקול מחדש אם לעשות את ההפרדה מבחינת תקציב לאותם ילדים שמגיעים למערכת הפנימיות או הסידור החוץ-ביתי של משרד החינוך לעומת אלה של משרד הרווחה, וכולנו יודעים שתלמידי רווחה מגיעים לשם עם פערים מטורפים מבחינת לימוד.

אורלי לוי אבקסיס: אני השבוע הייתי בכפר הילדים בכרמיאל.

אורלי לוי אבקסיס: ראיתי, האמת, מודל יפהפה, אני חייבת לומר, ומרגש, של משפחתונים שמדמים ממש מין בית כזה.

אורלי לוי אבקסיס: אמרו לי, 12 ילדים.

אורלי לוי אבקסיס: אמרתי, שמעו, אני גדלתי בבית כזה, אז זה גם מעצב, אבל זו מין תחושה שגם נותנים להם את החדר שלהם, וזה מין משהו שיותר קל לך להכיל, כי המבנה של הבית הוא כל כך חשוב כאשר אין להם מודל ודגל לבית שמתפקד כראוי.

אורלי לוי אבקסיס: לדעתי זו צריכה להיות העדיפות מאשר הפנימיות הגדולות שאנחנו מכירים.

אורלי לוי אבקסיס: מה שקורה הוא שהפערים שנוצרו מחוסר העדכון יצרו פערים של למעלה מ-50 מיליון שקל, וב-50 מיליון שקל האלו, הם 50 מיליון שקל שנגרעו מהילדים, כי אם אנחנו מסתכלים, עכשיו עזבו את כוח האדם.

אורלי לוי אבקסיס: נכון, לאורך השנים נוספו על כוח האדם עוד ועוד חוקים שהוספנו עליהם, לכן עוד אחריות, לכן עוד כוח אדם וכדומה, ולעיתים אין להם גם את הבסיס הזה כדי לעמוד באחריות שאנחנו מעבירים להם, אבל מזון של פירות וירקות, לא יתכן שזה משהו שאנחנו לא ניקח בחשבון.

אורלי לוי אבקסיס: כאשר אנחנו מדברים על חשמל, גז, מים, בגלל זה שיש את העניין של המים, אז לא משקים את הצמחייה.

אורלי לוי אבקסיס: לא משקים את הצמחייה, המצב גם נראה ככה.

אורלי לוי אבקסיס: כאשר אנחנו מדברים על ההעלאה היחידה שהייתה, אולי על 40 שקל, חשבתי, זו אולי חולצת בית ספר עם הסמל.

אורלי לוי אבקסיס: זה מה שהיה ההפרש לאורך למעלה מעשור שאנחנו נותנים לילדים האלו, 40 שקל, חולצת בית ספר?

אורלי לוי אבקסיס: יש להם צרכים הרבה יותר גדולים.

אורלי לוי אבקסיס: הם נפגשים עם חברים מאוכלוסיות אחרות כאשר הם מגיעים לבתי הספר האזוריים.

אורלי לוי אבקסיס: הם רואים את הפערים האלו ואני יודעת כמה הפנימיות מנסים להביא להם את הביגוד היפה ושיהיה להם את האיכות שלהם וכדומה, אבל הפנימיות קורסות, ואם הן קורסות, הילד לא מקבל את מה שמגיע לו ואנחנו בעצם לא באמת ממלאים את תפקידנו.

אורלי לוי אבקסיס: החובה שלנו לבוא ולומר, ראשית, יש לצמצם את הפער שנוצר.

אורלי לוי אבקסיס: שנית, לקבוע איזשהו מנגנון שיתעדכן "סל לאור" באופן אוטומטי.

אורלי לוי אבקסיס: אנחנו יכולים לדון באיזה אופן, אבל אני חושבת שמטרת הדיון פה גם לגבי הסל וגם לגבי ההפרדה הפיקטיבית לטעמי בין הפנימיות של חסות הנוער לפנימיות של הרווחה.

מרדכי יוגב: אני ברשות

מרדכי יוגב: כם רוצה רק עוד שני דברים קצרים לפני שניתן פה את הדיבור לאנשים.

מרדכי יוגב: גורמי הרווחה לצערי לא הגיעו לפה בזמן.

מרדכי יוגב: אני מקווה שהם חשבו שב-11:30.

מרדכי יוגב: הם לדעתי חשובים מאוד וגם אני יכול לנזוף בהם או לא, אז שיתוף הפעולה, אין פה כנראה עוד נציגי משרד הרווחה.

אורלי לוי אבקסיס: אין בכלל?

מרדכי יוגב: בינתיים.

מרדכי יוגב: נתתי את דעתי תוך כדי הדיבור שלך, יחד עם יהודית.

מרדכי יוגב: אני אומר גם לאנשי משרד החינוך, בוודאי שהשילוביות היא מתחייבת כל הזמן.

מרדכי יוגב: כמו שבוועדות השמה, גם בעצם הטיפול בנוער.

מרדכי יוגב: מכיוון שבירכנו אותך, גבירתי, כחדשה בתפקידך, אני ברשותך אתן, לפני שאני ארצה לשמוע אתכם, למי שעוד חדשה בתפקידה.

מרדכי יוגב: אנחנו רגילים לראות פה את ענת נחמיה בתור מנהלת הפורום של כפרי הנוער, ואנחנו פוגשים פה עכשיו את רוני מלכאי.

מרדכי יוגב: אנחנו מאחלים גם לך הצלחה בתפקיד.

אורלי לוי אבקסיס: זו הזדמנות להגיד שתצליחי.

אורלי לוי אבקסיס: אנחנו פה לעזור.

מרדכי יוגב: הזכרתי רק שהייתי בעוד שני כפרי נוער רק בשבועיים-שלושה האחרונים.

מרדכי יוגב: נפגשתי עם תלמידי אחוזת שרה ודולב.

מרדכי יוגב: זו אולפנה שאני חי בתוכה והיא חיה בתוכי.

מרדכי יוגב: אני אתן רגע לרוני, כמי שמאוד היה חשוב לה הדיון והתקשרה ואמרה, אני יודעת שיזמתם דיון וכו', וביקשה גם לבוא, לומר ולדבר, אז בבקשה.

מרדכי יוגב: קחי רק את חמש הדקות, כי אני רוצה אחרי לעבור למשרד החינוך ולשמוע.

מרדכי יוגב: יש גם ערך שתגידי מה הצד שאת התרשמת ממנו.

מרדכי יוגב: גם גדלת בכפר נוער.

רוני מלכאי אייריש: לא, גדלתי בתיכון רגיל, חצי אולפנה.

רוני מלכאי אייריש: אני רק רוצה להגיד קודם כול תודה רבה לכם, אורלי ומוטי על היוזמה הזאת של הדיון.

רוני מלכאי אייריש: אני חושבת שהנושא הזה, אחד הנושאים החשובים ביותר שגם נמצאים על סדר היום, אני יודעת, של משרד החינוך והמינהל לחינוך התיישבותי.

רוני מלכאי אייריש: אנחנו כפורום ציבורי קיבלנו מנדט בעצם לקדם את כל התחום של כפרי הנוער והפנימיות ואנחנו מתייחסים למנדט הזה באמת בחרדת קודש.

מרדכי יוגב: יש לכם עכשיו 'שטינקר' במשרד, הכי בכיר, המנכ"ל אבוהב.

מרדכי יוגב: הוא היה הבוס שלכם.

מרדכי יוגב: משת"פ בכיר.

רוני מלכאי אייריש: אני לא יודעת אם אני עדיין מוגדרת חדשה בתפקיד.

רוני מלכאי אייריש: אני כבר חצי שנה, אז יחסית לאילנה אני כבר ותיקה בתפקיד.

רוני מלכאי אייריש: אני מאחלת לאילנה באמת בהצלחה.

אורלי לוי אבקסיס: רק ששמואל אבוהב לא יהפוך להיות כמו שרון, 'מה שרואים מכאן, לא רואים משם'.

אורלי לוי אבקסיס: זה תמיד מפחיד אותי שמשנים צד.

רוני מלכאי אייריש: בינתיים הכול בסדר ואני מאחלת לך, אילנה, בהצלחה.

רוני מלכאי אייריש: אני כבר רואה בך באמת כבת ברית ואנחנו כבר הפכנו להיות חברות למרות הזמן הקצר שלך, ויש לנו המון נושאים שצריך לקדם יחד.

רוני מלכאי אייריש: אני רוצה באמת להגיד מילה טובה על המינהל לחינוך התיישבותי, על האנשים המקצועיים שיש שם, שאנחנו עובדים איתם בשיתוף פעולה לקדם המון נושאים, וגם להזכיר את מירב בן ארי שכרגע לא נמצאת כאן ואני מקווה שהיא תצטרף בהמשך, על ההישג של ה-15 מיליון שקלים ל"סל לאור", שזו התחלה של מה שאנחנו רוצים לקדם, אז תודה.

מרדכי יוגב: טוב, אז אנחנו באמת נשמע את המשרד, ואם נספיק, נשמע גם את הרווחה.

מרדכי יוגב: הכול פה בתוך סד זמנים ואנחנו באמת כן רוצים, כפי שאמרה חברתי אורלי, ברכיבים של מזון, דלק, חשמל, מים, אחזקת בית, אחזקת תלמיד ועוד עלויות שהן הפכו ללא ריאליות ביחס למה שהיה ומקשות על כפרי הנוער.

מרדכי יוגב: כל אחד דקה, מנהלי כפרי הנוער, כדי שתהיה לנו את הזווית שלכם.

נחום רינצלר: אני נחום מכפר הנוער בנווה הדסה.

נחום רינצלר: קודם כול אני מברך על הדיון.

נחום רינצלר: אני מודה גם לחברת הכנסת אורלי, גם למוטי וגם לחברת הכנסת מירב בן ארי שאנחנו יודעים שהיא פועלת בנושא.

נחום רינצלר: אני רוצה בדקה לציין תמונת מצב של מנהל כפר.

נחום רינצלר: בעיניי "סל לאור" הוא מכונת זמן.

נחום רינצלר: רק ב"סל לאור" מחיר האורז נשאר כמו שהוא היה ב-1975, ואתה צריך להיות קוסם כדי להאכיל את הילדים בכפר.

נחום רינצלר: הדבר השני, אנחנו ניצבים מול אתגרים חינוכיים.

נחום רינצלר: אני רואה בכפרי הנוער נכס.

נחום רינצלר: קולטים עלייה.

נחום רינצלר: בנווה הדסה מ-220 ילדים, 40 ילד עלו רק השנה לארץ.

נחום רינצלר: אין לי להשיג להם בשום מקום חוץ מהמינהל לחינוך התיישבותי, מה שאני אקבל, ואני מקבל הרבה.

נחום רינצלר: האתגר שלי מתקציב של 20 מיליון כשיש 15% בחסר ממומן, זאת אומרת בתקציב של 85%, זה 3 מיליון שקל.

נחום רינצלר: כל בוקר כשאני קם, אני צריך לדעת איך אני משלים.

נחום רינצלר: לגבי הנטפות של הדשאיים הלא ירוקים, אז אני אומר את המשפט הבא: לא מייבשים את הדשא, מייבשים את הילדים, כי אנחנו לוקחים ילדים מוחלשים ובמקום שניתן להם את הכי טוב שיש, ואנחנו מגיעים למדדים חינוכיים מצוינים.

נחום רינצלר: רק בנווה הדסה זה 75% זכאות לתעודת בגרות ואני לא בין הגבוהים.

נחום רינצלר: יש הרבה יותר טובים ממני.

נחום רינצלר: אנחנו צריכים לייצר את המנהיגים של המחר, את אלה שמחר יובילו את הנושא.

מרדכי יוגב: ברור, נחום.

מרדכי יוגב: אני הייתי שמח לשמוע עוד הרבה.

מרדכי יוגב: אשמח גם לבקר.

מרדכי יוגב: כדי לאפשר גם למשרד לענות, נעשה קצרים מכל מנהל כפר ונגיע למשרד.

נעם שפר: נעם, מנהל כפר הנוער עיינות.

נעם שפר: אני רוצה לדבר על רמת הילד.

נעם שפר: אני מצטרף כמובן לכל המברכים ולכל מי שעושה מאמץ לעזור בסיפור הזה.

נעם שפר: אנחנו היום בכפר הנוער עיינות צריכים להביא כ-2.5 מיליון כל שנה מעבר לתקציב.

נעם שפר: אנחנו מקבלים את מלוא התקציב שמגיע לנו ממשרד החינוך, מהבעלות.

נעם שפר: כולם עושים את כל מה שהם צריכים.

נעם שפר: אין לנו עובד אחד מעל התקן שמקבל שקל אחד יותר ממה שקבע החוק, ועדיין אנחנו צריכים להביא 2-3 מיליון שקלים כל שנה.

נעם שפר: הסיפור של ה-15 מיליון הוא סיפור מאוד חשוב.

נעם שפר: בסוף לילד היום אני מקבל 2,200 ומשהו שקל לחודש.

נעם שפר: התוספת הזאת של ה-15 מיליון תוסיף לנו עוד 38 שקלים.

נעם שפר: בחישוב הכי עדין, הכי חסכני, חסר עוד כ-150 שקל לחניך לחודש.

נעם שפר: אפשר לעשות את המכפלות.

נעם שפר: מדובר בסכומים שאנחנו איכשהו צריך להביא להם.

נעם שפר: אי אפשר לברוח מזה.

נעם שפר: בסוף הילדים מקבלים שירות פחות טוב.

נעם שפר: ככל שנעשה מאמצים, זה מה שקורה בסוף וזה לא שנה אחת ולא שנתיים וצריך לפתור לפתרון עומק.

מרדכי יוגב: אוקי, תודה.

משה בן שושן: אני סמנכ"ל של כפר הנוער בן שמן, משה בן שושן.

משה בן שושן: אני מצטרף למה שנעם אמר.

משה בן שושן: אחרי ארבע שנים שבו התחיל התהליך, באמת נעשה איזשהו שינוי קל.

משה בן שושן: אנחנו נשמח אם התהליך הזה שמתוכנן להיות או להתפרס לאורך כמה שנים, יתפרס על פחות שנים ושהפער יצומצם בסדר גודל של זמן יותר סביר.

מרדכי יוגב: אוקי, תודה.

מרדכי יוגב: משרד החינוך, אתם תקבעו מי המדבר, מה הסדר.

אילנה נולמן: אולי אני אתחיל, יקיריי.

אילנה נולמן: קודם כול תודה רבה על הדיון החשוב.

אילנה נולמן: אני חדשה.

אילנה נולמן: אני לומדת את הנושא.

אילנה נולמן: אני חייבת לציין שזה הנושא הראשון שעלה על שולחני, "סל לאור".

אילנה נולמן: אין ספק שצריך לעדכן את הסל.

אילנה נולמן: אני חושבת שכולנו פה סביב השולחן מבינים את זה.

אילנה נולמן: אני למדתי שהשר עשה יחד עם המנכ"ל מעשה מדהים.

אילנה נולמן: 200 מיליון שקל הושקעו בשיפוץ כפרי נוער.

אילנה נולמן: עוול שם שנים, של מגורים לא ראויים, הושקע סכום עתק, שזה באמת ברכה.

אילנה נולמן: ביקרתי בשלושה כפרים.

אילנה נולמן: אני פחות מחודש בתפקיד וביקרתי בשלושה כפרים והתרגשתי, וראיתי את הברק בעיניים של מנהלי הכפרים שמספרים לי, את לא יודעת איך זה היה קודם, אז זאת השקעה שאומרת שהצמרת גם של השר, גם של המנכ"ל רואים אותנו ומשקיעים בנו.

אילנה נולמן: 15 מיליון שקלים עד עכשיו, אבל הבנתי שזה הולך וגדל, זאת אומרת היה 5 מיליון בשנה שעברה, 10 השנה, 15 שנה הבאה, 20 עוד שנה, כלומר כן יש מגמה נפלאה בעיניי לצמצם את הפער, אבל בואו רק נסכים על דבר אחד: 85% צריכים להפוך ל-100%.

אילנה נולמן: פה צריך להביא את זה ממקורות אחרים.

אילנה נולמן: זאת הבקשה ואני חושבת שהיא בקשה לגיטימית של כולנו.

אילנה נולמן: בשנת 75', איזושהי החלטה, אין לי מושג מה היה ההיגיון שלה, אבל היא לא הייתה הגיונית.

אילנה נולמן: כולנו מבינים שהיא לא הגיונית.

אילנה נולמן: פשוט לתקן את זה.

אילנה נולמן: אני חושבת שאם נתקן את זה, נרוויח את עולמם של הילדים, ואנחנו גאים במינהל, אני הצטרפתי לבית, להציל ילדים ולהפוך אותם לאזרחים מועילים, תורמים, לא נזקקים, זה חיסכון אדיר.

אילנה נולמן: עזבו בני אדם.

אילנה נולמן: התוצרים שהם יכולים להביא לנו.

אילנה נולמן: זה חיסכון אדיר כלכלי.

אילנה נולמן: בואו נשקיע את זה עכשיו.

אילנה נולמן: בואו נמנע עוד דור נכשל בשנה הבאה.

אילנה נולמן: זאת המשימה הלאומית של המינהל ואנחנו עושים אותה ביחד עם המשרד, בגאווה אדירה.

אילנה נולמן: פשוט להמשיך.

אילנה נולמן: תודה.

אורלי לוי אבקסיס: רק כדי לחדד.

אורלי לוי אבקסיס: קיבלתם החלטה לעדכן את הסל?

אורלי לוי אבקסיס: לפי מה שאני מבינה.

אילנה נולמן: לא קיבלנו החלטה.

אברהם לוי: אני אפרט.

אברהם לוי: יש, ופה אני רוצה לברך את האוצר.

אברהם לוי: יש הסכם בין מנכ"ל משרד החינוך לאוצר ללכת לעדכון הדרגתי שיסגור את הפער הזה של ה-50 מיליון שקל, שזה 5 מיליון שקל בשנה.

מרדכי יוגב: אברהם, רק דקה אחת.

מרדכי יוגב: נכנסו הרבה מאוד אורחים.

מרדכי יוגב: אתם עושים פה סיור בכנסת?

קריאה: כן.

מרדכי יוגב: ומי הקבוצה?

קריאה: מגדל העמק.

מרדכי יוגב: ותיקי מגדל העמק, ברואים הבאים.

מרדכי יוגב: קודם היה פה דיון על חינוך בפריפריה, השוואת התנאים, כי תיזהרו בבני עניים בפריפריה שמהם תצא תורה.

מרדכי יוגב: אנחנו רואים את זה יום-יום.

מרדכי יוגב: כעת אנחנו בדיון על כפרי הנוער.

קריאה: יש לנו אלפי תלמידים במגדל העמק, במוסדות הרב גרוסמן.

מרדכי יוגב: נכון.

אורלי לוי אבקסיס: וגם הוא רצה להפוך אותו למודל למשפחתונים כאלו.

מרדכי יוגב: המודל הזה עובד מצוין, משפחתונים.

אורלי לוי אבקסיס: אנחנו צריכים לשים לב לגבי הרפורמה שהולכת לצאת, כי זה הולך להשפיע למשל על המשפחתונים, לגבי ההגבלה של המסגרות.

מרדכי יוגב: רגע, רגע, בואי נהיה ברצף דיון, אחרת נאבד אותו.

אברהם לוי: אני רוצה להמשיך בסקירה ולומר כך: יש לנו קצת עדנה בשנים האחרונות בנושא הזה, עם שיתוף פעולה טוב מצב האוצר.

אברהם לוי: אילנה הזכירה את השיפוצים שהשקענו עד עכשיו, 200 מיליון שקל בארבע השנים האחרונות שזה סכומים אדירים.

אברהם לוי: בנושא של "סל לאור", יש את ההסכם של עדכון של 5 מיליון שקל בשנה בשביל לסגור את הפער של ה-50 מיליון שקל.

אברהם לוי: קיבלנו לפני שנה 100 תקני עובדים סוציאליים לפנימיות שלנו, שזה לא משהו שהולך ברגל.

יהודית גידלי: והם אוישו?

אברהם לוי: ודאי.

אברהם לוי: חסרים לנו עוד 50 אבל לא משנה, כולם אוישו מייד, אין ספק.

אורלי לוי אבקסיס: העובדים הסוציאליים האלו זה גם לאותן פנימיות לאחר גיל 18?

אברהם לוי: לא, לא, לא, רק עד גיל 18.

אורלי לוי אבקסיס: גם את זה צריך לקחת בחשבון.

אורלי לוי אבקסיס: השאלה היא כדי להבין איפה עדיין חסרים.

אברהם לוי: גם מספרי תלמידי הפנימיות גדל לנו ב-1,200 תלמידים.

אברהם לוי: כל השינויים האלה בשנתיים האחרונות זה פרי עבודה מאומצת של המשרד עם אגף התקציבים באוצר, וזה דברים מאוד מהותיים.

אברהם לוי: אני חושב שהגענו פה באמת לפריצת דרך גדולה בנושא של טיפול בתלמידי הפנימיות, ואנחנו רואים גם את האופק בסיפור של "סל לאור", אבל "סל לאור" הרבה יותר מסובך, הרבה יותר צריך עבודה מאומצת ביחד, של שני המשרדים, ואנחנו בדרך לשם, בדרך לפתור - - -

מרדכי יוגב: אתה התחלת ואני הייתי פחות קשב.

מרדכי יוגב: נאמר פה קודם שניתן בשנה שעברה או השנה 200 מיליון שקל לשיפוץ ובינוי.

אברהם לוי: לא, אמרתי שבארבעת השנים האחרונות משרד החינוך בתאום עם משרד האוצר השקיע 200 מיליון שקל בפנימיות שלנו, בשיפוצים, כדי לענות על אותם - - -

מרדכי יוגב: אני רק אשאל פה שלושה מנהלי הכפרים.

מרדכי יוגב: אתם ראיתם מזה?

קריאה: כן, בהחלט.

מרדכי יוגב: אוקי, מאה אחוז, ובתקני העובדים הסוציאליים גם?

קריאה: אכן.

מרדכי יוגב: אוקי.

נחום רינצלר: כמו שהוא אמר, לא מספיק.

נחום רינצלר: זה ירד מ-100 ל-70.

אורלי לוי אבקסיס: מה פספסתי?

מרדכי יוגב: ירד מ-100 ל-70 התקנים של העובדים הסוציאליים.

אברהם לוי: לא, לא, לא.

אברהם לוי: היה לנו פעם יחס של עובד סוציאלי ל-100 תלמידים.

אברהם לוי: עכשיו זה ירד ל-1:70.

אורלי לוי אבקסיס: אז הטייס האוטומטי לא עובד פה ולכן כשאתם מוסיפים 100 תקנים, זה אפילו לא בא לצמצם את הזה, אלא רק את מה שצריך.

אורלי לוי אבקסיס: יש את הבסיס של הגידול הטבעי.

אברהם לוי: בואו נסתכל על חצי הכוס המלאה.

אורלי לוי אבקסיס: לא יתכן.

מרדכי יוגב: אנחנו לא מסתפקים, אורלי.

אורלי לוי אבקסיס: תקשיב רגע, אנחנו נותנים הוראות חוק.

אורלי לוי אבקסיס: החוק מחייב אותם להעסיק.

אורלי לוי אבקסיס: מה קורה עם הפער הזה?

אורלי לוי אבקסיס: יש פה גידול טבעי גם במספר הילדים, גם בצרכים שלהם, גם במה שאנחנו כמחוקקים מטילים על הפנימיות, לכן זה לא הגיוני.

מרדכי יוגב: אורלי, תעצרי רגע אחד.

מרדכי יוגב: העובדים הסוציאליים דרך משרד החינוך א דרך משרד הרווחה?

אברהם לוי: דרך משרד החינוך.

מרדכי יוגב: אוקי.

אברהם לוי: אנחנו כרגע בעבודה מאוד מאומצת של סיווג התלמידים לקטגוריות, ואז באמת ניכנס יותר לרזולוציה של כמות תלמידים לעובד סוציאלי.

אברהם לוי: אנחנו נגיע.

אברהם לוי: יש פנימיות טיפוליות שזה 1:30.

אברהם לוי: אני מדבר כרגע על הפנימיות שהן יותר - - -

אורלי לוי אבקסיס: אבל אתה יודע שהפנימיות האלו מחזיקות ילדים של רווחה, שזקוקים לדברים האלו.

אורלי לוי אבקסיס: זה שאנחנו מעלימים עין - - -

אברהם לוי: בפנימיות החינוכיות הפער איננו גדול.

אורלי לוי אבקסיס: מה זאת אומרת?

אורלי לוי אבקסיס: הלכת לקריית יערים?

אורלי לוי אבקסיס: הלכת לכפר הילדים בכרמיאל?

אורלי לוי אבקסיס: כולם שם ילדים של רווחה.

אברהם לוי: קריית יערים זה 1:30.

אורלי לוי אבקסיס: יפה, ובכרמיאל ובמקומות האחרים?

אברהם לוי: בכרמיאל זה 1:30, אפילו 1:25.

אורלי לוי אבקסיס: ובמקומות אחרים שיש שם גם?

אורלי לוי אבקסיס: חשוב להבין שהילדים הם ילדים של רווחה ולכן צריך להתייחס אליהם בתקן כילדי רווחה.

מרדכי יוגב: ברור לגמרי.

אברהם לוי: לכן אמרנו, יש עדיין פער של 50 עובדים סוציאליים ואנחנו עובדים על זה, אבל אנחנו בדרך הנכונה.

אורלי לוי אבקסיס: תן לנו לעזור לכם.

מרדכי יוגב: אברהם, תמשיך.

מרדכי יוגב: אנחנו רוצים לשמוע את כל מה שיש לך לומר.

אברהם לוי: דבר נוסף שאני אגיד שאנחנו בעיצומו, זה הסכם שכר חדש לעובדי פנימיות, שזה באמת יבוא ויעשה צדק עם מדריכים ושאר העובדים המנהליים בתוך המסגרת של הפנימיות וכפרי הנוער.

אברהם לוי: אני מקווה שהסיפור הזה יסתיים בתוך כשנה-שנה וחצי ואז מין הסתם גם יעודכן סל לאור בהתאם למסגרת - - -

אורלי לוי אבקסיס: רק עוד שנה וחצי?

מרדכי יוגב: למה זה צריך לקחת כל כך הרבה זמן?

אברהם לוי: כי מה לעשות, הדינמיקה של הסכמי שכר - - -

אורלי לוי אבקסיס: לא, אבל "סל לאור" לפחות בהרכב של מה שמגיע לילד, את זה אפשר לגעת כבר עכשיו.

אורלי לוי אבקסיס: זה לא רלוונטי בכלל מה הסיכום שאתם עושים.

קריאה: 60% מ"סל לאור" זה שכר.

אורלי לוי אבקסיס: ברור לגבי השכר, אבל בתוך הקביעה של סל לאור יש לך פרמטרים.

אורלי לוי אבקסיס: זה לא אומר שפרמטר אחד, צריך לחכות עכשיו עד שהפרמטר השני יתוקן, והנושא של התקצוב פר הילד, עזוב את מרכיב השכר.

אורלי לוי אבקסיס: מרכיב השכר, תמשיכו במשא ומתן שלכם.

אורלי לוי אבקסיס: אל תעקבו את המזון של הילד.

אורלי לוי אבקסיס: זה אבסורד.

אברהם לוי: לכן במתווה הזה שסגר המנכ"ל עם אגף התקציבים באוצר, של 5 מיליון שקל בשנה, שהשנה יש לנו 10 מיליון - - -

אורלי לוי אבקסיס: לא, זה לצמצם את הפער אחורנית.

אברהם לוי: נכון.

אורלי לוי אבקסיס: זה לא בעדכון החדש.

אורלי לוי אבקסיס: הרי בסופו של החמש שנים האלו ייווצר לכם פער חדש.

אברהם לוי: נכון, והוא יטופל.

אורלי לוי אבקסיס: תחשבו על זה מראש.

מרדכי יוגב: הדברים ברורים.

אורלי לוי אבקסיס: המדינה יכולה לספוג יותר מ-5 מיליון שקל בשנה לאוכל של הילדים.

מרדכי יוגב: אורלי, אני צריך לעצור אותך.

מרדכי יוגב: אני שואל, רק מירב, ה-15 מיליון שהיא הביאה, כפול שלוש שנים, זה כל מה שיש בשביל לשפר את "סל לאור"?

אברהם לוי: לא, לא, לא.

אברהם לוי: עד סיום ה-50 מיליון שקל.

אורלי לוי אבקסיס: עשר שנים רק לצמצם את הפער ההוא ולפתוח פער חדש.

מרדכי יוגב: אבל זה פער אחורה.

מרדכי יוגב: זה פער שייצור כל הזמן בור יותר גדול מעצם כיסוי הפער.

אברהם לוי: תראה, חבר הכנסת יוגב, הפער נוצר בשנים 2008 עד 2011-2012.

אברהם לוי: הפער של השנים האחרונות מאוד קטן.

אברהם לוי: אין כמעט שינוי במדדים.

אורלי לוי אבקסיס: ואתה יכול להגיד שזה יקרה גם בעשור הבא?

אברהם לוי: לא.

אברהם לוי: חייבים להתחיל בצעד הראשון בשביל לפתור את הסיפור.

אברהם לוי: זה הצעד הראשון.

אברהם לוי: לא אמרתי שהוא הסופי.

מרדכי יוגב: העדכון האחרון היה בדצמבר 2007.

אברהם לוי: נכון.

מרדכי יוגב: והעלייה מאז מסתכמת ב-21.4%, ככה החשבונות שלא אני עשיתי, אבל אני קורא מתוך ניירות שהם כנראה מעודכנים, אז ה-5 מיליון כפי הנראה לא ידביק את הפער ונשאיר ילדים רעבים או נחייב את מנהלי המוסדות לרוץ אחרי כסף.

אברהם לוי: לכן בפתרון ההדרגתי הזה יש לנו ב-2019 15 מיליון, 2020 – 20 מיליון, וכן הלאה וכן הלאה.

אברהם לוי: בסוף זה ייסגר, כל הפער הזה.

אורלי לוי אבקסיס: אם בשנת 2016, שהיא השנה הכלכלית הטובה ביותר מאז תולדות המדינה לפי שר האוצר וראש הממשלה, לא מוצאים איך להביא את ה-50 מיליון שקל האלה כדי לסגור את הפער הזה ולא לצבור חדש, אני חושבת שיש פה סדרי עדיפויות מעוותים.

אורלי לוי אבקסיס: אין להם מספיק לובי בממשלה, אתה מבין את זה?

מרדכי יוגב: אנחנו תיכף נגיד את מה שיש לנו לומר למשרד החינוך ולנציגי האוצר ונשמע גם אותם.

אברהם לוי: בשנתיים האחרונות אין גידול במדד בכל אותם פרמטרים שאנחנו מדברים.

אברהם לוי: אפילו יש ירידה קטנה.

מרדכי יוגב: אז אם כן, בכל שנה יש כרגע תוספת של 5 מיליון.

אברהם לוי: נכון.

מרדכי יוגב: אוקי.

מרדכי יוגב: מי עוד מכם רוצה כרגע לעדכן?

מרדכי יוגב: רון.

רון פרייזלר: קודם כול מודה על הדיון, מודה לך גם.

רון פרייזלר: אנחנו מרגישים פה בשותפות.

רון פרייזלר: אנחנו באים להמון דיונים בכנסת והדיון הזה הוא סוג כזה של מכוון איתנו ועלינו.

רון פרייזלר: אנחנו אפילו נשמח להציע לחברת הכנסת אורלי לוי.

רון פרייזלר: פקידים בכירים אצלנו במערכת, את מייצגת אותנו ממש נאמנה, אין ספק.

רון פרייזלר: אני אשמח להיות דווקא איתך בקשר משום ההיכרות שלנו איתך והמעורבות שלנו איתך בהתרחשות שקורית, ואני שם אותה כרגע בצד, מול משרד הרווחה, ואני אשמח לעדכן את זה כרגע במה שנקרא "ראשון מעון", שהוא משפיע והוא קריטי על המהלכים כולם.

רון פרייזלר: שמח שהיית אתמול בכרמיאל ואולי דרכם הבנת את המהלכים.

רון פרייזלר: אשמח מאוד להיות בקשר, שתסייעי לכולנו במהלך הזה.

אורלי לוי אבקסיס: אנחנו נשמח.

רון פרייזלר: מילה אחת נוספת, ברשותך.

רון פרייזלר: לציין את הפורום הציבורי.

רון פרייזלר: אמנם מרבית המשאבים הגיעו ממשאבי מדינה, אבל מי שעסק בדחיפה של המהלך הזה זה באמת היה הפורום הציבורי שגרם ל- vibe הזה, והיה צריך מראש לציין את זה פה, דבר שלא צוין.

רון פרייזלר: שוב, כל מה שיכול להביא יותר משאבים לחינוך, נהיה שם.

רון פרייזלר: תודה רבה.

מרדכי יוגב: אוקי.

מרדכי יוגב: נמצאים פה גם נציגי משרד הרווחה.

מרדכי יוגב: יפעת ויפית.

מרדכי יוגב: מי מכן מציגה?

מרדכי יוגב: הבעיה שהונחה על שולחננו, שאנחנו יזמנו את הדיון עליה מתוך הבנה שסל לאור לא עודכן בחלק מהרכיבים כבר מאז 2007, ברכיבי מזון, דלק, חשמל, מים, אחזקת בית, אחזקת תלמידים.

מרדכי יוגב: בשכר יש סיפור קצת שונה.

מרדכי יוגב: אלה אותם ילדים שדווקא הם צריכים, ואנחנו מוצאים שיש פערים וצרכים שמנהלי הכפרים נאלצים להתרוצץ אחרי גיוס כספים במקום שבו לילדים האלה צריך לדאוג יותר, ולעדכן את "סל לאור", שורה תחתונה.

מרדכי יוגב: מה שיש לכן לומר?

יפית הלוי: "סל לאור" מעודכן באופן שוטף כל תחילת שנה, בינואר, בעלות מדד המחירים לצרכן של השנה החולפת, זאת אומרת שאנחנו מעדכנים באופן עצמאי את "סל לאור" כל שנה בתחילת שנה.

מרדכי יוגב: זאת אומרת, למשל, אם את יודעת להגיד לי על סכומים בין 2017 ל-2016?

אורלי לוי אבקסיס: רגע, רגע, לא, לא.

אורלי לוי אבקסיס: כל הדיון פה לא רלוונטי.

מרדכי יוגב: אורלי, אני רוצה לשמוע.

מרדכי יוגב: גם יש פה נייר לפנינו.

יפית הלוי: מה העלויות של "סל לאור"?

מרדכי יוגב: כן.

יפעת אלביליה: "סל לאור" שלנו מורכב מארבעה רכיבים.

יפעת אלביליה: אחזקת בית עומד נכון להיום עד 173 שקלים.

יפעת אלביליה: אחזקת תלמיד – 143 שקלים.

יפעת אלביליה: דלק – 90 שקלים.

יפעת אלביליה: מזון – 568 שקלים.

אורלי לוי אבקסיס: אז אני אגיד לך שסל מזון היה ב-2008 569 שקלים לילד, אז אני רוצה להגיד לך, באמת עדכנתם.

אורלי לוי אבקסיס: בכמה שקלים?

יהודית גידלי: לא, זה ירד לפי דברייך בשקל אחד.

אורלי לוי אבקסיס: אין סיכוי שמעדכנים את זה להורדה.

אורלי לוי אבקסיס: משהו לא בסדר עם הנתונים, כי ב-2008 מזון כולל ירקות ופירות היה 569 שקלים פר ילד.

יפית הלוי: אבל יש כאן איזושהי טעות, כי הסל מתעדכן כל הזמן.

אורלי לוי אבקסיס: אז תגידי לי כמה הוא עלה ב-2008.

מרדכי יוגב: יפעת, את אמרת עכשיו שסך הכול "סל לאור" לילד, 974 שקל, אבל פה כתוב שב-2015 זה כבר היה 1,106.48 שקל, אז מה, זה יורד?

יפית הלוי: זה ללא מע"מ.

יפית הלוי: הסכומים שיפעת הקריאה הם ללא מע"מ.

מרדכי יוגב: אז זאת אומרת שמ-2015, תוסיפי את המע"מ, 17.5% - - - .

מרדכי יוגב: אין פה עדכון ממשי.

מרדכי יוגב: בוודאי שאין פה עדכון בערך המדדים.

קריאה: יש רכיבים שכן ויש רכיבים - - -

קריאה: הם עדכנו.

מרדכי יוגב: יכול להיות שיש פה עדכון, אבל הוא בוודאי לא בערך של העדכון שלהם.

מרדכי יוגב: אני לא אעשה עכשיו את התחשיב.

מרדכי יוגב: שתיכן תקציבאיות.

מרדכי יוגב: האם זה מגלם בתוכו את עליית המדד ותוסיפי את המע"מ, איך שאת רוצה.

מרדכי יוגב: כאילו הזמן עמד מלכת והמחירים עמדו מלכת.

יפית הלוי: אין לנו כרגע את הנתונים של 2008, אבל אין לנו בעיה לבדוק את כל הנתונים לאורך השנים.

אורלי לוי אבקסיס: מצוין.

מרדכי יוגב: יש לנו גם בנייר שלכם.

מרדכי יוגב: אתם בנייר שלכם עדכנתם שב-1/2008 הסל עמד על 956.

מרדכי יוגב: אם להיום הוא בסך הכול עלה ב-18 שקלים - - -

אורלי לוי אבקסיס: 18 שקלים בעשור?

יפית הלוי: לא.

יפית הלוי: 18 שקלים בעשור לא יכול להיות.

יפית הלוי: בגלל זה אני אומרת שאין לי בעיה לבדוק את הסכומים ולראות איך זה עלה משנת 2008 עד היום.

יהודית גידלי: זה בדיוק מה שהיית צריכה לבוא כרגע - - - .

יהודית גידלי: מה היה יותר ברור מאשר היה כתוב, עדכון "סל לאור".

יהודית גידלי: מה היה צריך להסביר?

יפית הלוי: לא אמרו ממתי, לא אמרו באיזה עדכונים.

אורלי לוי אבקסיס: לא, אבל אנחנו חברי הכנסת עושים שיעורי בית.

אורלי לוי אבקסיס: המשרדים לא עושים שיעורי בית?

מרדכי יוגב: יפית, עדכון של מדד.

יהודית גידלי: רגע, שאלת מישהו במשרד?

יפית הלוי: שאלתי.

אורלי לוי אבקסיס: כולנו, יש לנו מטרה שהדברים יהיו כמו שצריך, אבל אם אנחנו עושים שיעורי בית ומנסים להתעדכן ולדעת איפה עומדים הדברים, זה לא יתכן שמי שאמון על זה בא לנו בלי נתונים.

אורלי לוי אבקסיס: תשמע, זה דיון עקר.

מרדכי יוגב: במשך עשור וחצי לפי המספרים המוחלטים שלי, אחרי שהורדנו את המע"מ, הוא עלה בכ-157 שקלים.

מרדכי יוגב: האם זה עומד במשימה או לא?

מרדכי יוגב: אני לא יודע לומר.

מרדכי יוגב: מנהלי כפרים פה אומרים שהם נדרשים כל שנה לגייס מיליונים לעניין.

מרדכי יוגב: מתי פעם אחרונה הייתם בכפרי נוער?

יפית הלוי: יכול להיות שהפיקוח היה בכפרי הנוער.

מרדכי יוגב: אני מציע שהחלק התקציבי יהיה בכפרי נוער.

מרדכי יוגב: אנחנו את אנשי אגף התקציבים, דואגים שיהיו בוועדות אחרות שאני יותר דומיננטי בהן, דואגים שאנשי התקציבים יגיעו למקומות ויכירו את המציאות ומתוך כך יבינו ויהיו גם הם מיינדדים למציאות הישראלית בהרבה מובנים, ברווחה, בבריאות, בחינוך, בביטחון.

מרדכי יוגב: יש חשיבות גדולה של הבנת אנשי התקציבים גם את המאטריה ואת המציאות.

אורלי לוי אבקסיס: תסתכלו על הילדים בעיניים.

אורלי לוי אבקסיס: תחשבו שזה הילדים שלכם.

מרדכי יוגב: מצידי, תבואו לביקורת פתע.

מרדכי יוגב: זה מאוד חשוב.

מרדכי יוגב: בואו נשמע את האוצר, כי זמננו קצר.

דניאל לורברבוים: אני רק אמשיך את מה שאברהם אמר.

דניאל לורברבוים: התוספת של ה-15 מיליון שקל בבסיס תקציב 2019 לטובת עדכון התעריף ב"סל לאור".

דניאל לורברבוים: מעבר לזה, מאות מיליוני השקלים שהושקעו בשיפוצים.

דניאל לורברבוים: צריך להבין בסוף שמדובר בסדרי עדיפויות של משרד החינוך.

דניאל לורברבוים: אני לא חושב שאפשר לבוא למשרד האוצר ולהגיד שלא הושקעו תקציבי עתק במשרד החינוך בשנים האחרונות.

אורלי לוי אבקסיס: הם לא יאכלו את הקירות, גם לא את הצבע החדש שתשימו להם, אבל בהחלט המחירים של המזון עלו בעשור ומשהו האחרונים.

אורלי לוי אבקסיס: לא יכול להיות שלא יהיה תקצוב לזה וגם לביגוד, שמתעדכן.

מרדכי יוגב: שלום ראש עיריית מגדל העמק שגם זוכה לראות את תושביו.

מרדכי יוגב: ברוך הבא.

מרדכי יוגב: ברוך הבא לראש עיריית מגדל העמק.

מרדכי יוגב: גם קודם היה דיון על הפריפריה פה.

מרדכי יוגב: כעת הדיון הוא על עדכון "סל לאור" בפנימיות ובכפרי הנוער.

מרדכי יוגב: אני אומר לך, דניאל, שני דברים.

מרדכי יוגב: זה נכון שחלק מהדברים, סדרי עדיפויות פנימיים, משרד החינוך צריך לעשות את סדרי העדיפויות ואנחנו צריכים לבקש ממשרד החינוך שיבדוק את עצמו.

מרדכי יוגב: זה דבר אחד.

מרדכי יוגב: דבר שני, כאשר משרד החינוך בא ומבין שהפנימיות וכפרי הנוער האלה, לעיתים מבנים קורסים, יש פה איזושהי הוצאה ייחודית, מיוחדת.

מרדכי יוגב: לא בהכרח שזה צריך לבוא רק מבפנים ולא מאיזה מצ'ינג של משרדים.

מרדכי יוגב: זה דבר שכן צריך לידון.

מרדכי יוגב: זה לא השוטף של עדכון הסל.

מרדכי יוגב: גם עדכון הסל צריך לראות בהידברות בין-משרדית.

מרדכי יוגב: היחס אל תלמיד כזה הוא עניין פנים-משרדי.

מרדכי יוגב: כמה הוא נותן לתלמיד נזקק יותר או עולה חדש שאין ביכולתו, הוא עניין משרדי, ביחס לתלמיד אחר, איפה אני מתעדף.

מרדכי יוגב: יש גם דברים שהם לעיתים פורצים את תקרת הזכוכית כפי שבביטחון לעיתים קרה ועשו יותר או יש מלחמה או יש דבר אחר, אז יש דיון ופורצים לעיתים את סל התקציב.

מרדכי יוגב: במקרה הזה היינו בפנימיות.

מרדכי יוגב: חלקן, לא צריך לחכות שהתקרה תיפול.

מרדכי יוגב: כרגע יש לי מבנה שתקרה נפלה בו, לא אזכיר אותו כרגע, שבוע הבא חונכים אותו, לא בכפרי נוער, אבל במבנה ציבורי, כי הוא 81 שנה ולא היה כסף לשים בו.

מרדכי יוגב: לא צריך לחכות לזה.

מרדכי יוגב: זה חלק מהעניין.

מרדכי יוגב: זה שמשרד החינוך שם גם שם ולא רק בשוטף של כיתות, לא נאריך בזה יותר.

מרדכי יוגב: מישהו עוד רוצה להתייחס פה מכל הנוכחים?

מרדכי יוגב: ראש עיריית מגדל העמק, מה יש לך לומר על הפנימיות וכפרי הנוער?

אלי בן-דהן: אני שומר על זכות השתיקה.

אורלי לוי אבקסיס: אני רוצה להגיד שיש פרויקט מאוד יפה במגדל העמק, גם עם הרב גרוסמן וגם עם המודל שהולך ומשתנה לעוד מודלים נוספים, ואני יודעת את העזרה הגדולה שלך שם לגבי הדבר הזה.

אלי בן-דהן: אני במגדל העמק מזה כעשרים שנה, מחזיק תיק החינוך ברשות שלנו, ומתוך זה שמערכת החינוך היא החשובה בכל עיר, היא צריכה להיות כזו בכל עיר, ושיתופי הפעולה שאנחנו עושים עם כל הגורמים שקשורים למערכת החינוך, הם מבחינתנו בעלי ערך מוסף וסינרגטיים לטובת הילדים בכל מסגרת חינוכית שהיא נמצאת.

אלי בן-דהן: יש לנו כפר ילדים שנקרא אס.

אלי בן-דהן: או.

אלי בן-דהן: אס, כפר מגדים, משניים בארץ, אחד בערד ואחד במגדל העמק, וזוכים מאיתנו לשיתוף פעולה מצוין.

אלי בן-דהן: כנ"ל עם המוסדות שיש לרב גרוסמן ובכלל.

אלי בן-דהן: אני חושב שהיכן שיש שילובי כוחות וראיה נכוחה את הילד במרכז בכל מסגרת שהוא נמצא, זו תהיה חובתנו בכל תפקיד שכל אחד נמצא בו, כדי לעשות את זה, כדי שיהיה טוב לילדים האלה.

רון פרייזלר: אפשר להוסיף משפט אחד?

מרדכי יוגב: כן.

רון פרייזלר: אפרופו המחר, אנחנו מארחים את חשבות האוצר.

אורלי לוי אבקסיס: רגע, מי זה אנחנו?

רון פרייזלר: החינוך ההתיישבותי מארח מחר בקריית יערים את חשבות האוצר ליום - - -

מרדכי יוגב: חשוב מאוד.

אורלי לוי אבקסיס: את אגף תקציבים אתם מביאים לשם או החשבות?

רון פרייזלר: חשבות האוצר.

מרדכי יוגב: תזמינו גם את חשבות הרווחה, אם אפשר.

מרדכי יוגב: זו אתה חשיפה שנדרשת.

נעם שפר: מדברים הרבה עד העדכון וזה נכון.

נעם שפר: צריך לזכור שיש צרכים נוספים משנת 75', מיזוג, מחשבים, עולמות תוכן שלא היו.

נעם שפר: היום אנחנו לא יכולים לתת לילד פחות ממה שילד מקבל בבית רגיל.

נעם שפר: גם על זה צריך להתייחס.

מרדכי יוגב: תודה.

ג'מאל גנאים: אני כמייצג ועד הורים יישובי, סח'נין, גם חבר בפורום ההורים הארצי, יש לי בקשה עתידית.

ג'מאל גנאים: אם יש אפשרות לתקצב בחברה הערבית לבניית כפר נוער.

ג'מאל גנאים: אני חושב שאין אף כפר נוער בחברה הערבית.

רון פרייזלר: פתחנו שלושה מוסדות במגזר הערבי, כפר נוער ערבי בגבעת חביבה, שפורח.

רון פרייזלר: קוראים לו סינדיאנה.

רון פרייזלר: אתה מוזמן להתרשם.

ג'מאל גנאים: אני יודע שזה חדש בגבעת חביבה, אבל אני מבקש בפריפריה, באזור הצפון.

מרדכי יוגב: אוקי.

מרדכי יוגב: אורלי, מילות סיכום שלך.

אורלי לוי אבקסיס: אני בהחלט מודה לכל עדכון, על כך שיושבים על המדוכה, שמנסים להבין.

אורלי לוי אבקסיס: אני עשור בכנסת כמעט ואני יכולה להגיד שהרבה פעמים שמעתי את התשובות האלה, והנה יושבים עוד הפעם והנה יגיעו לסיכומים והם ידברו עם הפנימיות, ומה שיוצא בסופו של דבר זה שהשכר באמת, מה שמגיע לילדים בפיזית, שאנחנו מדברים על הלבשה, על אוכל, על הוצאות התחזוק המינימליות, לא ראינו שם שינוי אמיתי, וגם כאשר אומרים יעודכן ואנחנו רואים 18 שקלים במשך 11 שנה, מה עושים ב-11 שקלים או 18 שקלים ב-11 שנה?

אורלי לוי אבקסיס: בואו נפרוס את זה, אז קיבלתם עוד 10 אגורות במקרה טוב, והייתי לארג'ית, בחודש.

אורלי לוי אבקסיס: תחשבו מה אתם עושים עם זה.

אורלי לוי אבקסיס: עכשיו אני באה ואני אומרת, יש פה אחריות, והאחריות היא גם לראות איך החברה מתקדמת, ולהצמיד את אותם ילדים שאנחנו כמדינה החלטנו שאנחנו יכולים לעשות את הדבר טוב יותר מהסביבה הטבעית שלהם ולכן אנחנו מביאים אותם למקום, הרבה פעמים על ידי צו בית משפט.

אורלי לוי אבקסיס: בואו נזכור את זה.

אורלי לוי אבקסיס: אנחנו באים לבית המשפט, אנחנו אומרים, ההורים לא מתפקדים, הבית הזה לא מתפקד, לא מספק את הדברים המינימליים, ואז אנחנו לוקחים ומעבירים אותם בצו, את הדבר הקשה הזה, ומעבירים אותם לפנימיות, ואז אנחנו ואנחנו אומרים, גם לנו כמדינה אין מספיק כסף, יש לנו סדרי עדיפויות, אנחנו לא נדאג להם לדברים האלו.

אורלי לוי אבקסיס: אנחנו חוטאים לדבר הבסיסי ביותר שזה טובת הילד.

אורלי לוי אבקסיס: אל תשכחו, ואני חוזרת על זה שוב פעם ושוב פעם ואני אחזור על זה גם אלף פעם.

אורלי לוי אבקסיס: צודק כשאמר, החברה השתנתה.

אורלי לוי אבקסיס: יש פה צרכים אחרים.

אורלי לוי אבקסיס: היום עוני לא מתבטא בכך שאנחנו ניראה כמו הילדים של ביאפרה עם הבטן הגדולה והזרועות הרזות או הגפיים המאוד רזות, אבל יש פה עוני תרבותי.

אורלי לוי אבקסיס: יש פה עוני וחסך שאנחנו צריכים להבין שהילדים האלה צריכים להיחשף.

אורלי לוי אבקסיס: אנחנו רוצים אחוזי בגרויות גבוהים.

אורלי לוי אבקסיס: אני יודעת שילדים מגיעים באמצע גם שנת בית ספר.

אורלי לוי אבקסיס: אנחנו יודעים שאותם ילדים, יש להם פערים.

אורלי לוי אבקסיס: אני יודעת, בקריית יערים למשל שהגיעו תלמידים בכיתה ו' ו-ז' בלי ידיעה של א'-ב'.

אורלי לוי אבקסיס: איך מערכת החינוך בכלל הגיעה למצב הזה שילד מגיע לחטיבה בלי לדעת לקרוא ולכתוב?

אורלי לוי אבקסיס: אז מישהו צריך לתת את השיעורים האלו, אז הפנימיות נותנים את השיעורים האלו.

אורלי לוי אבקסיס: אף אחד לא משפה אותן ומאיפשהו זה יורד מהבסיס.

אורלי לוי אבקסיס: אני חושבת שכל החשיבה על הנושא הזה, צריך לגלם בתוכו מה שקורה עם שאר הילדים.

אורלי לוי אבקסיס: הם לא נמצאים באיזה גטו סגור.

אורלי לוי אבקסיס: אנחנו רוצים להחזיר אותם לחברה, לסביבה, בשווים בין שווים ולא להפוך אותם באמת להיות איזושהי דוגמא, ואם זה אומר שהם צריכים חיזוקים, אנחנו צריכים לדעת איך אנחנו נותנים להם את החיזוקים, כי אנחנו אמרנו שאנחנו יודעים לעשות את זה יותר טוב מהתא המשפחתי שלהם.

אורלי לוי אבקסיס: אם אנחנו צריכים לתת את הכלים והאמצעים לפנימיות לעשות את זה, אנחנו צריכים לתת להם את הכלים, כי יכול להיות מנהל שמסתובב כל היום.

אורלי לוי אבקסיס: איך אמר לי אחד מהם?

אורלי לוי אבקסיס: אני כמעט חצי מהשנה נמצא בחו"ל לגייס כספים.

אורלי לוי אבקסיס: אני לא יכול לנהל באופן שוטף.

אורלי לוי אבקסיס: צריך לומר איזו מילה טובה גם לפורום, כי הפורום מקים איזה צוות חשיבה שיצר בעצם תוכניות עבודה שבהן יכולים להשתמש הפנימיות, ויש שם דיסציפלינות שונות שיצרו באמת איזשהו מודל איך הדברים צריכים להיות, אבל הם לא מביאים את הכסף.

אורלי לוי אבקסיס: בחלק מהמקרים זה תלוי ביכולת האישית של המנהל.

אורלי לוי אבקסיס: בדרך כלל זה בא בשירותים או בהדרכה או בליווי, ואת הדברים האלה אי אפשר להשאיר לגורל, אם נפלת בפנימייה שיש לה מגייס מצוין או אם נפלת בגלל שאתה באזור אחר.

אורלי לוי אבקסיס: זו החובה שלנו.

אורלי לוי אבקסיס: אתם יודעים מה?

אורלי לוי אבקסיס: לא רק החובה המוסרית, הכלכלית.

אורלי לוי אבקסיס: זו העתודה של הילדים שלנו.

אורלי לוי אבקסיס: אנחנו לא רוצים לראות דור הבא אותו דבר, וזו השקעה.

אורלי לוי אבקסיס: זו לא הוצאה.

אורלי לוי אבקסיס: זה שבאוצר ובמשרד החינוך לא הבינו שמדובר בהשקעה בילדים האלו, ותוציאו את זה, כי פה, גם אם אנחנו מסתכלים על מחקרים, משנה מצב זה החינוך.

אורלי לוי אבקסיס: חינוך וקורת גג, אלו שני הדברים.

אורלי לוי אבקסיס: כמובן, כי היום אנחנו מגלים שעבודה גם לא מצילה מעוני.

אורלי לוי אבקסיס: יש משפחות עם שני הורים עובדים והם עניים, אבל בוודאי שהשכלה מוציאה אותך מהעוני או נותנת לך את ההזדמנות.

אורלי לוי אבקסיס: בנושא הזה יש פה השכלה ויש פה איכות חיים ויש פה שגרת חיים ואנחנו חייבים לקחת את כל הדברים האלו ביחד, וכשילד מהפנימייה מגיע לבית הספר ורואה את החברים שלו, לא צריך להתבייש.

מרדכי יוגב: תודה גם לחברתי אורלי לוי אבקסיס וגם למירב מיכאלי שלא נמצאת פה, אבל אורחה גם בדיון הזה.

מרדכי יוגב: אני רוצה להגיד תודה לכל מי שגם הגיע וגם לאורחים שלנו ממגדל העמק.

מרדכי יוגב: כל מי שאכפת לו ועוסק בצד החינוכי, ועוד יותר, בצד החינוכי ובחינוך ההתיישבותי או במקומות שעוסקים דווקא עם אותם ילדים שהלכו לכפרי הנוער או לפנימיות משום שהעורף הביתי לא תמיד הספיק או מקשה עליהם לספק את הדרוש להם, ואיך אמרנו?

מרדכי יוגב: היזהרו בבני עניים, וזו בהחלט חובה שלנו.

מרדכי יוגב: כל תלמיד ותלמידה, מגיעה להם הזדמנות שווה, ורוב התלמידים מופנים, כמו שאמרנו, אל הפנימיות, כי יש להם פחות.

מרדכי יוגב: זה מחייב אותנו לתת יותר, למשרדי הממשלה השונים.

מרדכי יוגב: פה נמצאים שלושה שחוברים יחדיו וצריך שימשיכו לחבור יחדיו, חינוך, אוצר, רווחה.

מרדכי יוגב: זו השלישייה של המשרדים, ואנחנו כוועדה קוראים לשלושת המשרדים הללו, משרדי החינוך, הרווחה והאוצר, לקבוע את המנגנון השנתי לעדכון "סל לאור", כפי שאמרת, אברהם, תוך שנה וחצי.

מרדכי יוגב: אנחנו מצפים לראות את זה הרבה יותר מהר.

מרדכי יוגב: גם לסגור את הפערים, אבל להביא לעדכון יותר מהיר.

מרדכי יוגב: אנחנו נקיים פה בתחילת מושב החורף, באוקטובר למניינם - - -

אורלי לוי אבקסיס: לא, אבל מעבר לזה, שהרכיבים ישתנו.

מרדכי יוגב: בוודאי ובוודאי, אני עוד לא הגעתי, למרות השורה התחתונה, שנקיים פה בתחילת מושב החורף, באוקטובר 2018 ישיבת מעקב על הדברים.

מרדכי יוגב: אנחנו בהחלט עמדנו על כך שיש לא רק רכיבים שהשתנו, יש גם רכיבים חדשים שנדרשים, ודברים נוספים.

מרדכי יוגב: לא רק לדבר על ענייני חשמל, מחשבים ומיזוגים, אלא גם דברים נוספים שהוכנסו לתוך מערכות החינוך הללו, מסוסים ועד בעלי חיים או דברים אחרים, וכולם יחד בונים.

מרדכי יוגב: אני בהחלט מקבל את מה שאמרה פה חברתי.

מרדכי יוגב: הם בסוף בונים ילד שמשתלם יותר למדינת ישראל, שאילולא זה, הוא לא רק ישתלם יותר למדינת ישראל, אלא חס וחלילה יגרם נזק ויצטרכו לטפל בו ובאחרים והעלויות תהיינה גבוהות יותר.

מרדכי יוגב: אנחנו קוראים לכולכם לקבוע את המנגנון השנתי הזה.

מרדכי יוגב: נרצה שהוא יהיה הרבה יותר מהר גם בעבודה הפנים-משרדית, במה מוטה לטובת הדבר יותר, וגם בעבודה עם האוצר כפי שאמרתם, ואני מבקש גם מכם להכיר את הדברים.

מרדכי יוגב: את שיר גרינברג מהאוצר הצלחנו להביא כדי לראות את פערי הבריאות בפריפריה בצפון, והיא ניהלה שם שני סיורים והגיעה לידי הבנה שאכן יש פערי בריאות.

מרדכי יוגב: לפעמים צריך לראות את זה מהחיים, מהשטח, לראות את המציאות, ומתוך כך גם במקום שאתן נמצאות בו כנשות כספים במשרד הרווחה, לטפל בדברים.

מרדכי יוגב: תודה רבה לכל מי שפה איתנו.

מרדכי יוגב: הישיבה נעולה.